Document ID: 31997R0340

RÅDETS FORORDNING (EF) Nr. 340/97 af 17. februar 1997 om autonome og midlertidige foranstaltninger for præferencehandelsordningerne i Europaaftalerne med Estland, Letland og Litauen for visse forarbejdede landbrugsprodukter
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 113,
under henvisning til forslag fra Kommissionen,
under henvisning til akten vedrørende Østrigs, Finlands og Sveriges tiltrædelse, og
ud fra følgende betragtninger:
I afventning af tilpasningen af protokol nr. 2 til frihandelsaftalerne med Estland, Letland og Litauen (1) er Rådets forordning (EF) nr. 1820/96 af 16. september 1996 om autonome og midlertidige foranstaltninger for aftalerne om liberaliseringen af handelen med Litauen, Letland og Estland for visse forarbejdede landbrugsprodukter (2) blevet vedtaget for indtil den 31. december 1996 at bibeholde de indrømmede præferencer og således modvirke de mulige negative virkninger, som gennemførelsen af resultaterne af Uruguay-runden kunne have for de nævnte landes udførsel til Fællesskabet;
i afventning af de blandede udvalgs vedtagelse af forbedrede indrømmelser til Estland, Letland og Litauen er der i forordning (EF) nr. 1820/96 fastsat nye autonome og midlertidige indrømmelser;
de forhandlinger, der er i gang med de pågældende lande med henblik på indgåelsen af protokoller om tilpasning af Europaaftalerne og frihandelsaftalerne, er endnu ikke afsluttet; interimsprotokoller, der kun dækker de handelsrelaterede aspekter af tilpasningsprotokollerne, kan ikke træde i kraft den 1. januar 1997; indrømmelserne bør derfor forlænges autonomt indtil den 30. juni 1997 -
UDSTEDT FØLGENDE FORORDNING:
Artikel 1
1. Fra den 1. januar til den 30. juni 1997 omfattes de i bilag I nævnte varer med oprindelse i Litauen af de toldkontingenter og præferencetoldsatser, der er fastsat i nævnte bilag. De grundbeløb, der skal tages i betragtning ved beregningen af de nedsatte landbrugselementer og tillægstolden for indførsel til Fællesskabet, er anført i bilag II. De nedsatte landbrugselementer skal anvendes inden for rammerne af de årlige kontingenter i bilag I.
2. Fra den 1. januar til den 30. juni 1997 omfattes de i bilag III nævnte varer med oprindelse i Letland af de toldkontingenter og præferencetoldsatser, der er fastsat i nævnte bilag. De grundbeløb, der skal tages i betragtning ved beregningen af de nedsatte landbrugselementer og tillægstolden for indførsel til Fællesskabet, er anført i bilag II. De nedsatte landbrugselementer skal anvendes inden for rammerne af de årlige kontingenter i bilag III.
3. Fra den 1. januar til den 30. juni 1997 omfattes de i bilag IV nævnte varer med oprindelse i Estland af de toldkontingenter og præferencetoldsatser, der er fastsat i nævnte bilag. De grundbeløb, der skal tages i betragtning ved beregningen af de nedsatte landbrugselementer og tillægstolden for indførsel til Fællesskabet, er anført i bilag II. De nedsatte landbrugselementer skal anvendes inden for rammerne af de årlige kontingenter i bilag IV.
Artikel 2
Kommissionen forvalter kontingenterne i bilag I, III og IV efter bestemmelserne i Kommissionens forordning (EF) nr. 1460/96 af 25. juli 1996 om gennemførelsesbestemmelser for præferencehandelsordningerne for visse varer fremstillet af landbrugsprodukter, jf. artikel 7 i Rådets forordning (EF) nr. 3448/93 (3).
Artikel 3
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. januar 1997.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. februar 1997.

Labels: 17
3
6
18
15